Pasiūlymas Tarybos sprendimas dėl 1948 m. rugpjūčio 18 d. Konvencijos dėl laivybos Dunojumi (Belgrado konvencijos) dalinio keitimo protokolo pasirašymo /* KOM/2008/0700 galutinis */





[pic] | EUROPOS BENDRIJŲ KOMISIJA | Briuselis, 6.11.2008 KOM(2008) 700 galutinis Pasiūlymas TARYBOS SPRENDIMAS dėl 1948 m. rugpjūčio 18 d. Konvencijos dėl laivybos Dunojumi (Belgrado konvencijos) dalinio keitimo protokolo pasirašymo (pateikta Komisijos) AIŠKINAMASIS MEMORANDUMAS 1. Pridedamas Tarybos sprendimo pasiūlymas dėl Belgrado konvencijos dalinio keitimo protokolo pasirašymo – tai teisinė priemonė, kad Bendrija pasirašytų 1948 m. rugpjūčio 18 d. Konvencijos dėl laivybos Dunojumi (Belgrado konvencijos) dalinio keitimo protokolą. 2. 2007 m. birželio 6 d. Taryba nusprendė įgalioti Komisiją derėtis dėl Europos bendrijos prisijungimo prie Dunojaus komisijos. Tam turėtų būti sudarytas Belgrado konvenciją iš dalies keičiantis protokolas, susijęs su šios konvencijos peržiūra, pradėta prieš kelerius metus. Derybos Belgrado konvencijos peržiūros parengiamajame komitete vyko išsamiai konsultuojantis su specialiu komitetu, įsteigtu pagal EB sutarties 300 straipsnio 1 dalį, ir ypač su ES valstybėmis narėmis – Belgrado konvencijos susitariančiosiomis šalimis. 2008 m. birželio 6 d. parengiamajame komitete susitarta dėl galutinio dalinio keitimo protokolo teksto, į kurį įtrauktas ir peržiūrėtos Belgrado konvencijos projektas. Atlikus kelis techninius pakeitimus, galutinis tekstas bus pateiktas 2008 m. rugsėjį arba spalį, kad jį būtų galima pasirašyti 2008 m. lapkričio 20–21 d. Belgrade vyksiančioje diplomatinėje konferencijoje. Šis pasiūlymas nedaro įtakos galutiniam dalinio keitimo protokolo tekstui, į kurį įtraukta ir peržiūrėta Belgrado konvencija. 3. Pagrindinis peržiūrėtos Belgrado konvencijos tikslas – modernizuoti Dunojaus komisiją sustiprinus jos reguliavimo ir veiklos galias, o galutinis siekis – plėtoti vidaus vandens kelių transportą Dunojumi, kurio galimybės išnaudojamos nepakankamai. Be to, Europos bendrijai tapus Dunojaus komisijos nare, bus lengviau priimti suderintas vidaus vandens kelių transporto Dunojumi taisykles. 4. Komisija prašo Tarybos pagal pridedamą pasiūlymą pradėti šio dalinio keitimo protokolo pasirašymo procedūrą. 5. Dalinio keitimo protokolo pasirašymo procedūra nustatyta EB sutarties 300 straipsnio 2 dalies pirmos įtraukos pirmuoju sakiniu, kuriame numatyta, kad Europos bendrijos vardu pasirašant dalinio keitimo protokolą Taryba turi priimti atskirą sprendimą. 6. Vėliau, pasirašius dalinio keitimo protokolą, Komisija pasiūlys Tarybai, gavus Europos Parlamento pritarimą, sudaryti dalinio keitimo protokolą pagal EB sutarties 300 straipsnio 3 dalies antros pastraipos ketvirtąjį variantą. Tam, kad peržiūrėta Belgrado konvencija įsigaliotų, ją privalo ratifikuoti visos susitariančiosios šalys. 7. Tuo remdamasi, Komisija prašo Tarybos nuspręsti paskirti Europos Komisijos pirmininko pavaduotoją Antonio Tajani Europos bendrijos vardu pasirašyti dalinio keitimo protokolą. Pasiūlymas TARYBOS SPRENDIMAS dėl 1948 m. rugpjūčio 18 d. Konvencijos dėl laivybos Dunojumi (Belgrado konvencijos) dalinio keitimo protokolo pasirašymo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač jos 71 straipsnį kartu su 300 straipsnio 2 dalies pirmuoju sakiniu, atsižvelgdama į Komisijos pasiūlymą[1], kadangi: (1) Derybos su Belgrado konvencijos susitariančiosiomis šalimis dėl šios konvencijos peržiūros, įskaitant Europos bendrijos prisijungimą prie Dunojaus komisijos, baigtos [...]. Todėl dalinio keitimo protokolas turėtų būti pasirašytas Europos bendrijos vardu su sąlyga, kad jis gali būti sudarytas vėliau, NUSPRENDĖ: Vienintelis straipsnis Tarybos pirmininkas įgaliojamas paskirti asmenis, įgaliotus Europos bendrijos vardu pasirašyti 1948 m. rugpjūčio 18 d. Konvencijos dėl laivybos Dunojumi (Belgrado konvencijos) dalinio keitimo protokolą su sąlyga, kad jis gali būti sudarytas vėliau. Priimta Briuselyje Tarybos vardu Pirmininkas [1] OL C , , p. .